הפועל מטה אשר/עכו החתימה לעונה הבאה את אקסל ג'קובסון, המוסר של נבחרת דנמרק שפגש את נבחרת ישראל לאחרונה במסגרת הליגה האירופית. ג'קובסון בן ה-32, המתנשא לגובה של 1.96 מטר, יגיע לישראל במקומו של אריאל כצנלסון שקיבל הודעה כי לא ימשיך עונה נוספת בקבוצה.
אקסל ג'קובסון נולד בארגנטינה אך מחזיק באזרחות דנית. ברזומה שלו 3 עונות בקבוצת בהול הגרמנית, כשבעונות האחרונות שיחק בליגה הארגנטינית, כשבדרך עבר אצל בוליבר אלופת המדינה וב-2017 שיחק גם אצל סן לורנסו מהליגה השנייה.
"מדובר בשחקן עם הרבה ניסיון ברמות הגבוהות, שיתרום לנו בניסיון שלו על המגרש", אמר נעם כץ מאמן הפועל מטה אשר עכו, "ברגע שהחזרנו לקבוצה את אלכס אוסוקין והזזנו אותו לעמדת הקצרן התפנה לנו מקום לזר והלכנו על זה בעמדת המוסר".
מבחינת שאר הסגל של מטה אשר/עכו, ככל הנראה מחזיקת הגביע תיפרד גם מאיליה גולדרין שמבוקש אצל מכבי תל אביב ומעדיף לשחק בקבוצה במרכז הארץ. מבחינת שאר הזרים כץ מחפש שני שחקנים נוספים למרות הרצון להשאיר את ג'יאן, שמעדיף לחזור לשחק במולדתו פורטו ריקו. מטה אשר עכו תתמודד העונה גם בגביע ההתאחדות האירופית בסיבוב הראשון מול ברצ'קו אלופת בוסניה או לובליאנה הסלובנית.